Nous, université de la cité de Besençon, faisons savoir à touz... que, con descors fut meuz entre nous, d’une part, et Girart d’Arguel, pour luy et pour ses serours et pour ses freres, et dame Guillame, sa mere, et pour les suens, d’autre part, sus le terreige de Aillant et sus les autres appartenances assis ou parochaige de Fontens, en bois, en prez, en terres gaignables, en plains et en toutes autres apartenances, à la fin nous avons acordé en tel meniere que messires Pierres, sires de Paluel, doit departir et deviser entre nous et ledit Girart, pour luy et pour ses serours et pour ses freres et pour sa mere et les suens, ledit terretoire, en bois, en plains et en toutes autres partenances; et tel partaiges con lidiz sires de Paluel fera, nous le volons et l’outroions et le tenons à gré, et prometons que nous ne vendrons jamais encontre; et de tel partaige come li sires de Paluel [fera] entre nous et le devantdit Girart, pour luy et ses freres et sa (sic) serours et sa mere et les suens, nous devons baillier lettres seelées de nostre seal, à regart de luy, adit Girart. Et pour chiez dou descors qui estoit entre nous et ledit Girart des domaiges que nous diens que li force de sa genz nos avoit fait, et des domaiges qu’il disoit que nous li aviens fait, nous l’avons mis à la volunté et à l’ordenement dou noble baron et nostre redoté signour Hugue, duc de Bourgoigne. Et pour que ceste chose soit ferme et estauble, nous avons seelez ces presentes lettres de nostre seal, en tesmoignaige de verité. Ce fut fait l’an de l’incarnacion Nostre Signour qui corroit per M CC et sexante et siez anz.